**גֵּרַנְיוֹן** (שם מדעי: .*Geranium Tourn. ex L*) הוא סוג של צמחים עשבוניים חד-שנתיים או דו-שנתיים ורב-שנתיים, לעיתים רחוקות בני שיח (לא בישראל) במשפחת הגרניים. בסוג 362 מינים מהם 9 בישראל. ניתן למצוא סוג זה בכל העולם אך רוב המינים גדלים באזור הים התיכון. הצמח גדל ברוב סוגי האדמה אך לא באזורי ביצות. שיטת הפצת הזרעים דומה לזו של סוג מקור חסידה אך במקום שהמקור יסתלסל בצורת בורג בסוג זה המקור מסתלסל בצורת קפיץ שעון ומפיל את הזרע ארצה.

גרניון עגול עם פריחה בגבעת נשר
השם "גרניום" הוא שם שגוי בו נוהגים לעיתים לכנות צמחים מסוג פלרגוניום, (ממשפחת גרניים) אשר זוהו בעבר בטעות כשייכים לסוג זה בארצות הברית.

מורפולוגיה
----------

המינים הם צמחים עשבוניים חד-שנתיים או רב-שנתיים. הצמחים העשבוניים הרב־שנתיים בעלי פקעת או קנה-שורש עבה (גרניון הלבנון, גרניון הפקעות).

הגבעולים דו-קרניים. מפרקי הגבעולים תפוחים לעתים קרובות. 

הלוואים קיימים.

העלים מסורגים, לפעמים העליונים נגדיים: הטרף אינו ארוך מרוחבו, גזור או שסוע לאונות ובעל עירוק כעין כף יד. כלומר, עורקים בגודל דומה מסתעפים מנקודה אחת אל האונות העיקריות של העלה. 

התפרחות חיקיות יחידים או זוגות שנישאים על עוקץ.

הפרחים דו-מיניים, נכונים, בעלי עטיף כפול, מפורדי עלי כותרת ועלי גביע.

הגביע בעל 5 עלים מפורדים, רעופים וקודקודם קהה עד מאורך מאוד כזנב. 

הכותרת בעלת 5 עלים מפורדים. עלי הכותרת מפורצים עמוקות בראשם ובסיסם ריסני (גרניון רך, גרניון נאה וגרניון גזור) או תמימים או קעורים קמעא בראשם ובסיסם אינו ריסני (למשל, גרניון הארגמן, גרניון עגול וגרניון נוצץ).

הצופנים 5, הצופן קבוע בין כל 2 עלי כותרת.

האבקנים הפוריים, שמספרם 10, נושאי מאבקים (בשונה ממקור-חסידה שיש לו מאבקים רק ל-5 אבקנים). המאבקים נפתחים לאורכם. הזירים מאוחים בבסיסם.

השחלה עילית ובה 5 עלי שחלה מאוחים ומעורים בעמוד המרכזי של הפרח (המשכה של מצעית הפרח ו-5 מגורות בעלות 1 או 2 ביציות בכל אחת. 5 עמודי שחלה קצרים מאוחים, קירחים ודמויי מקור מחודד. בקודקוד כל עמוד שחלה צלקת קצרה. לעת ההבשלה הם מתכופפים כלפי מעלה בצורת קשת או קפיץ.

הפרי מפרדת בעלת מקור, שנגלל כלפי מעלה בהבשלה ונפרדת בהבשלתה ל-5 פרודות בעלות מקור, שניתקות מהעמוד המרכזי שהוא המשכה של מצעית הפרח. במילים אחרות חלקו החיצוני של העמוד המרכזי נפרד ל-5 מלענים ארוכים. המלענים נגללים מהבסיס כלפי מעלה אך לא מסתלסלים בחלקם התחתון. כל המינים מפיצים (יורים) את הזרעים על ידי הסתלסלות המקור כקפיץ או התקשות מהירה. 

הפרודות בנות 2 זרעים, נפתחות בצדן הפנימי (המופנה אל העמוד) וחסרות גומות בראשן. יחידת ההפצה היא זרע בלבד (ללא דופן הפרודה או איבר נוסף).

מיני הבר של גרניון
------------------

בישראל תשעה מינים של גרניון:

1. **גרניון הלבנון** הוא גיאופיט נדיר שגדל בעיקר בהרים בגליל העליון בצל החורש ובקרחות בן העצים. עליו גבוהים וגדולים יותר משל העלים של גרניון הפקעות, וקוטר פרחיו עד 5 ס"מ. צמח מוגן בישראל.
2. **גרניון הפקעות** הוא גיאופיט בעל פקעות שכיח.
3. **גרניון הררי** - גדל באזורים סלעיים.
4. **גרניון נוצץ** - גבעול חלק ומבריק.
5. **גרניון הארגמן** (.*Geranium purpureum* Vill) - ישנה אי-הסכמה בעניין שיוכו למין המדעי. לפי דעה אחת הוא שייך למין Geranium robertianum L או לתת-מין שלו, ולפי דעה שנייה הוא המין *Geranium purpureum* Vill.
6. **גרניון עגול**
7. **גרניון רך**
8. **גרניון נאה**
9. **גרניון גזור** - צמח קרקעות לחות, העלה גזור.

קישורים חיצוניים
----------------

ויקישיתוף מדיה וקבצים בנושא **גרניון** בוויקישיתוף
* גרניון, באתר ITIS (באנגלית)
* גרניון, באתר NCBI (באנגלית)
* גרניון, באתר האנציקלופדיה של החיים (באנגלית)
* גרניון, באתר צמחיית ישראל וסביבתה
* גרניון, באתר Tropicos (באנגלית)
* גרניון, באתר GBIF (באנגלית)
* גרניון, באתר IPNI (באנגלית)
* גרניון, באתר אנציקלופדיה בריטניקה (באנגלית)

הערות שוליים
------------

1. ↑  .Geranium L, WFO: World Flora Online. Published on the Internet, ‏12-2023
2. ↑  .Geranium Tourn. ex L, POWO plants of the World Online. Published on the Internet, ‏4-2024
3. 1 2 3 4  מיכאל זהרי, **מגדיר חדש לצמחי ישראל**, מהדורה חדשה ומורחבת, תל אביב: עם עובד, 1989, עמ' 272-3
4. 1 2 3  נעמי פינברון-דותן, אבינעם דנין, **המגדיר לצמחי בר בארץ ישראל**, ירושלים: כנה, 1989
5. ↑  אכרזת גנים לאומיים, שמורות טבע, אתרים לאומיים ואתרי הנצחה (ערכי טבע מוגנים), ה'תשס"ה-2005, ק"ת 6369, ה'תשס"ה, 15 בפברואר 2005 (תוקן ב־17 בדצמבר 2019), בספר החוקים הפתוח
6. ↑  גרניון הארגמן, באתר צמחיית ישראל וסביבתה
7. ↑  Geranium purpureum Vill. POWO plants of the World Online. Published on the Internet

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007565442205171
* GND: 4183424-0
* LCCN: sh85054281

 |